**Ploi imaginare**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

“o să te plouă pe aripi, spuneai...” Nichita Stănescu

- Pe care parte-a ploii eşti tu? Pe care eu?

Ne urmărim în joacă, pe-un drum imaginar,

Alături ne veghează un înger... Dumnezeu

Zâmbind opreşte timpul. Grăbitul minutar

Tuşeşte şi se-ntrece cu gluma,-nghesuit

Pe un cadran de sticlă, cu palmele căuş,

Atâta veşnicie şi-atâta infinit

Pavează drumul serii sub pasul jucăuş.

Vezi dar cât de nebună e lumea-n care-mi pierd

Aceste zile albe, nescrise, drag odor,

Urmează-mă,-ndrăznește şi jur c-o să-ţi dezmierd

Cu aripile tâmplei un gând rătăcitor.

- Pe partea dinspre soare, cu razele-ți măsor

Aripile albastre, te-ating imaginar

Pe umerii de fildeș, luceferi sub picior

Se-aprind cu dor în urma dezghețului stelar.

Tu lasă poezia să te pătrundă-ncet,

Împiedică-te-n rime și-nvață-mi pe de rost

Geografia frunții sau trece-mi un stilet

Prin carnea ce-și dorește în eden adăpost.

Să-ți pun eternitatea în palme, fructul ei

Spălat de ploi amare să-l guști cu buze dulci,

O să te fur, iubito, și-o clipă-n ochii mei

Întinsă pe retină, zâmbind să mi te culci.

Liliana Trif Ioan Grigoraș